Chirchiq davlat pedagogika instituti huzuridagi Toshkent tumani xizmat ko‘rsatish va servis texnikumining Chirchiq filialini tashkil etish chora-tadbirlari to‘g‘risida

O‘zbekiston Respublikasi Prezidentining “Professional ta’lim tizimini yanada takomillashtirishga doir qo‘shimcha chora-tadbirlar to‘g‘risida” 2019-yil 6-sentabrdagi PF-5812-son Farmoni ijrosini ta’minlash, kelgusida hududni ijtimoiy-iqtisodiy rivojlantirish dasturlari doirasida yaratiladigan yangi ish o‘rinlariga bo‘lgan mehnat bozori ehtiyojlarini hisobga olib, o‘rta maxsus professional ta’lim bosqichidagi kadrlarga bo‘lgan talabni qondirish maqsadida Vazirlar Mahkamasi qaror qiladi:
 1. O‘zbekiston Respublikasi Oliy va o‘rta maxsus ta’lim vazirligi, Toshkent viloyati hokimligining Chirchiq davlat pedagogika instituti huzuridagi Toshkent tumani xizmat ko‘rsatish va servis texnikumining (keyingi o‘rinlarda — Texnikum) Chirchiq filialini (keyingi o‘rinlarda — Filial) tashkil etish to‘g‘risidagi taklifiga rozilik berilsin. 
 Belgilansinki, Filial O‘zbekiston Respublikasi Davlat gerbi tasviri tushirilgan va o‘z nomi davlat tilida yozilgan muhrga va blankalarga, mustaqil balansga hamda O‘zbekiston Respublikasi Moliya vazirligining G‘aznachiligida shaxsiy g‘azna hisobvarag‘iga ega bo‘ladi.
 2. Quyidagilar Filialning asosiy vazifalari etib belgilansin:
 hududni ijtimoiy-iqtisodiy rivojlantirish dasturlari doirasida va kelgusida yaratiladigan yangi ish o‘rinlariga bo‘lgan mehnat bozori ehtiyojlarini hamda Filialning imkoniyatlarini hisobga olib, belgilangan tartibda qabul parametrlarini shakllantirish;
 o‘quvchilarni tanlangan mutaxassislik bo‘yicha zamonaviy talablarga javob beradigan, puxta bilim, amaliy ko‘nikma va malakaga ega bo‘ladigan, kasbiy tayyorgarlikni ta’minlaydigan davlat ta’lim standartlari asosida o‘qitish;
 bitiruvchilar amaliyotlarini, ularni ishga joylashtirishni Germaniyaning “Siemens” kompaniyasi hamda Xalqaro hamkorlik bo‘yicha Germaniya jamiyati (GIZ) va boshqa xorijiy tashkilotlar bilan yo‘lga qo‘yish;
 ta’lim jarayoni uchun zarur moddiy-texnik, o‘quv-metodik bazani yaratish va o‘quv jarayoniga yuqori malakali va ish tajribasiga ega bo‘lgan amaliyotchi mutaxassislarni jalb etish.
 3. Belgilab qo‘yilsinki:
 Filial faoliyati 2021/2022 o‘quv yilidan boshlanadi;
 Filial Toshkent viloyati, Chirchiq shahri, Bobur ko‘chasi, 22-uyda joylashgan Chirchiq davlat pedagogika institutiga tegishli sobiq Chirchiq sanoat kasb-hunar kollejining ikki qavatli ustaxona binosiga tekin foydalanish huquqi bilan joylashtiriladi.
 4. O‘zbekiston Respublikasi Oliy va o‘rta maxsus ta’lim vazirligi:
 bir oy muddatda — Texnikumning filiali tashkil etilganligini hisobga olib, belgilangan tartibda uning ustavi yangi tahrirda tasdiqlanishini hamda davlat ro‘yxatidan qayta o‘tkazilishini, shuningdek, Filialning ustavi tasdiqlanishini va davlat ro‘yxatidan o‘tkazilishini ta’minlasin;
 ikki oy muddatda — Filialning shtatlar jadvali va xarajatlar smetasini ishlab chiqsin va belgilangan tartibda tasdiqlash choralarini ko‘rsin; 
 Chirchiq davlat pedagogika instituti bilan birgalikda Filialda o‘quv jarayonini tashkil etish maqsadida yuqori malakali pedagog xodimlarni jalb etish choralarini ko‘rsin;
 Investitsiyalar va tashqi savdo vazirligi, “O‘zeltexsanoat” uyushmasi, Bandlik va mehnat munosabatlari vazirligi bilan birgalikda Filial bitiruvchilari amaliyotlarini tashkil etsin.
 5. Filial faoliyatini moliyalashtirish 2021-yilda O‘zbekiston Respublikasining respublika budjetidan birinchi darajali budjet mablag‘larini taqsimlovchi sifatida O‘zbekiston Respublikasi Oliy va o‘rta maxsus ta’lim vazirligiga ajratilgan mablag‘lar doirasida amalga oshiriladi, 2022-yildan boshlab esa — O‘zbekiston Respublikasi Davlat budjeti parametrlarida nazarda tutiladi.
 6. Mazkur qarorning bajarilishini nazorat qilish O‘zbekiston Respublikasi Bosh vazirining ijtimoiy rivojlantirish masalalari bo‘yicha o‘rinbosari B.A. Musayev hamda O‘zbekiston Respublikasi oliy va o‘rta maxsus ta’lim vaziri A.X. Toshkulov zimmasiga yuklansin.